KCE เด้ง 5% ตอบรับโบรกฯปรับเพิ่มคำแนะนำ “ซื้อ” เป้า 39.50 บ. คาดผลงานปีนี้ฟื้นตัวเด่น
KCE เด้ง 5% ตอบรับโบรกฯปรับเพิ่มคำแนะนำ "ซื้อ" เป้า 39.50 บ. คาดผลงานปีนี้ฟื้นตัวเด่น ล่าสุด ณ เวลา 10.3 น. อยู่ที่ 27.50 บาท บวก 1.25บาท หรือ 4.76% สูงสุดที่ 27.50 บาท ต่ำสุดที่ 26.75 บาท ด้วยมูลค่าซื้อขาย 77.69 ล้านบาท
1 ก.พ. 2562

ผู้สื่อข่าวรายงานว่า ราคาหุ้น บริษัท เคซีอี อีเลคโทรนิคส์ จำกัด (มหาชน) หรือ KCE ล่าสุด ณ เวลา 10.3 น. อยู่ที่ 27.50 บาท บวก 1.25บาท หรือ 4.76% สูงสุดที่ 27.50 บาท ต่ำสุดที่ 26.75 บาท ด้วยมูลค่าซื้อขาย 77.69 ล้านบาท ทั้งนี้ ราคาหุ้น KCE ปรับตัวขึ้น หลังราคาหุ้นปรับตัวลงมาอย่างต่อเนื่อง

ด้าน บล.เคทีบี (ประเทศไทย) ระบุในบทวิเคราะห์ (1 ก.พ.) คงราคาเหมาะสมปี 2562 ที่ 39.50 บาท และปรับคำแนะนำขึ้นเป็น ซื้อ เดิม ถือ โดยคาดกำไรสุทธิไตรมาส 4/61 ที่ 459 ล้านบาท (ลดลง 23% เมื่อเทียบจากปีก่อน และลดลง 18% เมื่อเทียบจากไตรมาสก่อน) ทำจุดต่ำสุดของปี เนื่องจากยอดขายซึ่งคาดว่าจะลดลงเหลือ 96 ล้านเหรียญ จากผลกระทบเรื่องมาตรฐานการตรวจสอบมลพิษสำหรับรถยนต์แบบใหม่ WLTP ทำให้ลูกค้าที่เป็นบริษัทรถยนต์ชะลอคำสั่งซื้อ PCB ไปตั้งแต่ช่วงปลายไตรมาส 3/61
ทั้งนี้ยังคงประมาณการกำไรปกติปี 2562 ที่ 2,286 ล้านบาท เติบโต 22% เทียบจากปีก่อน ซึ่งยอดขาย PCB ในส่วนของอุตสาหกรรมรถยนต์ของ KCE ได้เริ่มกลับมาแล้ว โดยล่าสุดยอดขายรถยนต์เดือน ต.ค. – พ.ย.2561 ยี่ห้อ Volkswagen ในยุโรปปรับตัวเพิ่มขึ้น 51% และ 20% เมื่อเทียบจากเดือนก่อน ตามลำดับ (คาดเป็นลูกค้าหลักของ KCE)